section_heading: Hidrauličko regenerativno kočenje (HPA braking: Hydraulic Power Assisted braking)
paragraph_text: HPA je alternativni sustav regeneracijskog kočenja koji su razvile tvrtka Ford i korporacija Eaton. S tim sustavom, kad vozač pritisne papučicu za kočenje, kinetička energija vozila se pretvara u energiju potrebnu za pogon reverzibilne pumpe koja tlači fluid iz spremnika niskog tlaka u spremnik visokog tlaka. U spremniku visokog tlaka fluid smanjuje volumen dušika koji se nalazi u spremniku visokog tlaka, pri čemu mu povisuje tlak kod kočenja vozila. Energija koja se troši na pogon pumpe može u potpunosti zaustaviti vozilo. Dušik ostaje na visokom tlaku sve dok vozač ne pritisne papučicu za „gas“. U tom trenutku dušik pod tlakom počinje tlačiti fluid natrag kroz reverzibilnu pumpu koja ubrzava vozilo. Takvim sustavom kočenja se efektivno koristi energija potrebna za zaustavljanje vozila, za naknadno ubrzavanje vozila kad je to potrebno.